《次容斋喜雪禁体二十四韵》
元代·方回

燠寒节若无嗟若，不寒而燠疫疠作。
叵堪穷腊阳气泄，况乃炎方土风恶。
大块积蓄久酝酿，元造斡回骤飘落。
朝曦掩翳九乌死，夜吹呼号万骑掠。
饯岁才轰爆竹声，鞭春初截土牛角。
芳芽脆甲缩芹荠，饥喙枵肠诉乌鹊。
小迟尚可诧祥瑞，大快一举洗污浊。
蛰虫且当伏深穴，贞松决不仆幽壑。
孤舟独钓柳何奇，衡门空宇陶如昨。
冻手三噢复三咻，泥屐一前仍一却。
未妨猎骑湿鞍韉，政恐征车埋轸较。
谁方轻暖拥文貂，我欲豪饮欠金错。
雀窥囷廪绝秕糠，蛛軃檐榱收网络。
老人畏怯小儿喜，富翁骄傲寒士虐。
蜚蜮定复扫蛮蜑，归雁未敢度幽朔。
衔枚猛将死不惧，煨芋野僧贫亦乐。
九头鬼车悉逃遁，三足毕方能距躩。
眼生灯晕蝶栩栩，肤涩衾棱鸡喔喔。
预占麦饵堆村场，绝喜米价减郛郭。
忽得肤使奇丽句，韵未易赓笔屡阁。
颍阴故事聚星堂，汶叟先生元佑脚。
禁体物语继醉翁，即今再见苏龙学。
幸公忧国仆无与，煎水烹茶聊一酌。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。